text: KIF rejser sig fra trænerfyring med pokalsejr
  06 juni 2013 kl. 04.56
  To dage efter fyringen af Peter Bredsdorff-Larsen spillede KIF Kolding København sig videre i pokalturneringen
  KIF Kolding København fik onsdag lagt lidt afstand til de interne uroligheder, da holdet spillede sig videre i pokalturneringen.
  Storfavoritterne vandt med 40-29 på udebane over Skanderborg. Sejren sender KIF-holdet videre til 1/8-finalerne.
  Det er kun to dage siden, at cheftræner Peter Bredsdorff-Larsen blev fyret, efter at spillerne var gået til ledelsen og krævet ham afsat.
  Selv om fyringen efterfølgende har skabt en del rumlen i medierne, så formåede KIF-spillerne at fokusere på den sidste opgave inden sommerpausen.
  Ved pausen var gæsterne foran med 19-15, og i anden halvleg blev sejren kørt sikkert hjem.
  KIF vandt tidligere i sæsonen grundspillet i Herre Håndbold Ligaen, men måtte se sig besejret i DM-finalen af Aalborg Håndbold.
  Klubben ventes at præsentere en kommende træner på et pressemøde fredag.
  